P6_TA(2005)0064

Poročilo o dejavnost Evropske investicijske banke za leto 2003

Resolucija Evropskega parlamenta o poročilu o dejavnosti Evropske investicijske banke za leto 2003 (2004/2187(INI))

Evropski parlament,

- ob upoštevanju členov 266 in 267 Pogodbe ES, ki ustanavljata Evropsko investicijsko banko (EIB), in protokola o Statutu Evropske investicijske banke, ki je priložen k Pogodbi,

- ob upoštevanju sklepa konference predsednikov z dne 15. maja 1996 o vsakoletni organizaciji razprave o prednostnih nalogah v zvezi s posojili, letnem poročilu in splošnih usmeritvah EIB pod vodstvom pristojnega odbora,

- ob upoštevanju letnega poročila skupine EIB za leto 2003, načrta dejavnosti 2004-2006 skupine EIB, letnega poročila 2003 Evropskega investicijskega sklada, letnega poročila nadzornega odbora za proračunsko leto 2003, odgovorov upravnega odbora in zaslišanja predsednika EIB v Odboru za ekonomske in monetarne zadeve 23. novembra 2004,

- ob upoštevanju izjave o upravljanju v EIB z dne 2. junija 2004,

- ob upoštevanju pripomb v poročilu za leto 2003 Računskega sodišča,

- ob upoštevanju sporazuma o sodelovanju Komisija-EIB iz januarja 2000,

- ob upoštevanju sklepov Evropskega sveta iz Lizbone z dne 23. in 24. marca 2000, Evropskega sveta iz Göteborga z dne 15. in 16. junija 2001 in Evropskega sveta iz Bruslja z dne 12. in 13. decembra 2003,

- ob upoštevanju svoje resolucije z dne 22. aprila 2004 o letnem poročilu dejavnosti Evropske investicijske banke za leto 2002 [1],

- ob upoštevanju členov 112(2) in 45 svojega Poslovnika,

- ob upoštevanju poročila Odbora za ekonomske in monetarne zadeve (A6-0032/2005),

A. ker je EIB javna banka, ustanovljena s Pogodbo ES kot posebna finančna ustanova, namenjena za dosego ciljev Evropske unije prek svojih investicij in investicij, ki jih obravnava; ker sta prispevek EIB pri doseganju teh ciljev potrdila Sveta v Lizboni in v Göteborgu; ker sta Evropska sveta v Lizboni in v Göteborgu okvirno začrtala cilje: gospodarstvo, katerega konkurenčnost temelji na znanju in socialni koheziji in ki se ravna po lokalnih in svetovnih okoljskih omejitvah,

B. ker si je na teh Evropskih svetih EU zadala cilj postaviti najbolj konkurenčno in dinamično gospodarstvo na svetu, ki temelji na znanju, v katerem bo trajnostna gospodarska rast vodila k večjemu številu boljših delovnih mest, trdnejši socialni koheziji in upoštevanju omejitev okolja; ker ta cilj vključuje precejšne investicije; ker je pomen vloge EIB priznan zlasti pri izvajanju "pobude za rast"; ker je Parlament prav tako poudaril poseben pomen, ki preoblikuje financiranje z lastnimi sredstvi tveganega kapitala, malih in srednjih podjetij ter človeškega kapitala,

C. ker obstajajo bistvene razlike med povpraševanjem in odobritvami posojil za mala in srednje velika podjetja v različnih državah članicah,

D. ker dodeljena posojila v letu 2003 znašajo 46,6 milijarde EUR, od katerih je 37,3 milijarde EUR za države članice Unije (80 %), 5,7 milijarde EUR za nove države članice in države kandidatke ter 3,6 milijarde EUR za partnerske države, od tega 2,1 milijarde EUR za države Evro-sredozemskega partnerstva in 0,5 milijarde EUR za države AKP ter čezmorske države in ozemlja, okrog 40 % teh posojil izhaja iz bank posrednic,

E. ker pomen EIB v institucionalni določbi EU in količina kreditov, ki jih vodi in obravnava, od katerih nekateri izhajajo iz proračuna Unije, upravičuje dialog z Evropskim parlamentom, Svetom in Komisijo, kakor tudi oceno Računskega sodišča in (v zvezi s sredstvi Unije) ter urada OLAF,

F. ker igra EIB pomembno vlogo in spodbudno vpliva na zbiranje drugih virov za sredstva, pospešuje vključevanje zasebnega sektorja ter skupne uporabe, še posebno preko instrumentov tveganega kapitala in jamstev,

1. čestita EIB za poročilo o dejavnosti v letu 2003 kakor tudi za splošno izboljšanje preglednosti podatkov, ki so na razpolago državljanom, in se veseli kakovostnih odnosov z EIB;

Cilji

2. vabi EIB, da aktivno nadaljuje s pomočjo pri izvajanju strategije, oblikovane na zasedanjih Evropskega sveta v Lizboni in Göteborgu, zlasti prek njene pobude "Inovativnost 2010", in s podporo pobudi za rast, prek financiranja programov infrastrukture in raziskovalno-razvojnih projektov, ter ob obravnavi javnih in zasebnih skladov; predlaga EIB, da sodeluje s Komisijo in Evropsko centralno banko za določitev premišljenih pravil, ki omogočajo razvoj ustreznih posojil brez ogrožanja vzdrževanja javnega dolga držav članic;

3. spodbuja EIB, da prednostno obravnava financiranje vseevropskih omrežij; podpira EIB pri odločitvi o vlaganju predvsem na področje obnovljivih virov energije in pri zmanjševanju emisij toplogrednih plinov, kar je bistvenega pomena pri izbiri podpore projektov;

4. čestita EIB za razvoj posojil malim podjetjem; vabi EIB, da se prav tako posveti področju socialnega gospodarstva in "lokalnim storitvam", ki so glede na demografski razvoj zelo pomembne za zagotavljanje stopnje sodelovanja v dejavnem življenju in optimalne ravni družbene kohezije;

5. poziva EIB, naj izboljša jamstvo posojil za mala in srednje velika podjetja v tistih državah članicah, ki zaostajajo glede posojil EIB, z namenom zmanjšanja občutnih razlik med državami članicami;

6. opozarja na mednarodno leto mikrokreditov Združenih narodov in spodbuja EIB, naj le-to vključi v svoje načrtovanje za leto 2005;

7. spodbuja EIB, da sprejme sklop natančnih pravil, ki bo opredelil količinska merila za ocenjevanje projektov, ki so ji bili predloženi, ter sistematično pregledovanje doseženih rezultatov za presojo realnih prispevkov k Lizbonski strategiji;

8. ugotavlja gospodarski in socialni vpliv, dosežen preko dejavnosti EIB, na rast malih in srednje velikih podjetji in zaposlovanja, vendar poziva EIB, da poveča svoj vpliv z izboljševanjem upravnih struktur za dostop do tveganega kapitala za mala in srednje velika podjetja ter s spodbujanjem dostopa do svojih dejavnosti tudi lokalnim in regionalnim finančnim partnerjem;

Merila in ocenjevanje

9. čestita EIB za dosežen napredek v zadnjih letih pri selektivnem opredeljevanju podpore projektov v okviru ciljev Unije; poziva k podrobni določitvi meril in strogemu nadzoru pri oceni rezultatov v zvezi s cilji;

10. poziva k takojšnjemu zmanjšanju visokih upravnih bremen, naloženih malim in srednje velikim podjetjem ter bankam, tako da bodo lahko imela koristi od kapitala Evropskega investicijskega sklada; poziva, naj se posebna pozornost posveti pobudi "Inovativnost 2010" ter na podlagi tega znižanju mejne vrednosti za projekte;

11. ugotavlja, da ima EIB željo doprinesti k Lizbonski strategiji, poudarja pomembno vloge, ki jo ima Evropski investicijski sklad zahvaljujoč pobudi "Inovativnost 2010", ter vabi EIB k utrditvi svoje vloge pogonske sile pri modernizaciji Unije, zlasti prek podpore znanstvenim raziskavam in še posebno podpori na področju visoke tehnologije;

12. poziva EIB, da podrobno določi merila svojih posegov izven splošnega pooblastila Komisije, kadar deluje zunaj EU, na osnovi priporočil Parlamenta o sodelovanju in priporočil Svetovne banke ter drugih razvojnih bank;

13. podpira prizadevanja EIB za izboljšanje usklajevanja s Komisijo prek skupne delovne skupine; predlaga formaliziranje tega usklajevanja in njegovo razširitev, da bo vključevali tudi Evropski parlament;

14. poziva EIB, da izvede poglobljeno raziskavo o dejanskem prispevku vlaganj Unije in EIB v regionalni razvoj ter da vzpostavi ustrezne kazalce, kot to priporoča oddelek za operativno ocenjevanje;

15. priporoča EIB, da v prihodnje bolje določi merila končne uporabe svojih globalnih posojil, in vabi EIB, da vzpostavi pregleden postopek kritičnega pregleda in ocenjevanja uporabe, ki so ga opravile banke posrednice, z omogočanjem zlasti preverjanja, ali je kakovost posojil EIB resnično v korist končnim naslovnikom; meni, da bi morala EIB igrati aktivno vlogo pri spremljanju in, kjer je to potrebno, izboljšanju spodbujanja in dodeljevanju globalnih posojil;

16. poziva Računsko sodišče, naj zagotovi, da pogoji, ki se nanašajo na posojila, dodeljena s strani EIB, ali subvencije, za katerih dodeljevanje različnim projektom je pooblaščena, ne vodijo k temu, da bi nekateri prejemniki imeli posredno koristi od neupravičenih subvencij, ko bi lahko dobili sredstva na trgu; spodbuja EIB, naj da Računskemu sodišču popoln dostop do podatkov, potrebnih v ta namen, vključno, kjer je to primerno, s podatki zaupne narave ali za trg občutljivimi gospodarskimi podatki;

Preglednost in odgovornost

17. čestita EIB za dosežen napredek v dialogu z javnostjo in z nevladnimi organizacijami (NVO) kakor tudi za objavo okoljskih poročil in socialne ocene svojih projektov v državah v razvoju;

18. priporoča razvoj posebne kampanje obveščanja o dejavnostih EIB za mala in srednje velika podjetja v novih državah članicah;

19. toplo odobrava predloge o preglednosti, ki jih je 15. junija 2004 sprejel Upravni odbor; je pripravljen aktivno sodelovati v postopku posvetovanja, ki ga predvideva poročilo Združenih narodov o dostopu do informacij, sodelovanju javnosti v procesu odločanja in dostopu do sodišča v okoljskih zadevah (Aarhuška konvencija); poudarja pomen upoštevanja zahtev pri posvetovanju, ki jih bodo oblikovali organi in nevladne organizacije;

20. ocenjuje, da je treba nameniti večjo pozornost izboljšanju računovodskega nadzora EIB v skladu s priporočili letnih poročil nadzornega odbora in s priporočili oddelka za operativno ocenjevanje; meni, da mora biti Evropski parlament vključen v to;

21. pozdravlja, ob ponovnih obtožbah v tisku o možnih navzkrižjih interesov na ravni vodstva EIB, podrobna pojasnila banke na to temo, potem ko je pristojni odbor sprejel zgoraj omenjeno poročilo A6-0032/2005; z zadovoljstvom sprejema spremembe statuta in notranjega poslovnika EIB v zvezi z upravljanjem v veljavi od 1. maja 2004, dne, ko se je Evropski uniji pridružilo deset novih držav članic; odobri objavo vseh veljavnih kodeksov ravnanja za organe odločanja banke na spletni strani EIB;

22. zahteva, da EIB Evropskemu Parlamentu in javnosti vsako leto zagotovi pisni povzetek dejavnosti za izboljšanje načina poslovanja v skladu z ustrezno resolucijo z dne 22. aprila 2004 Evropskega parlamenta; istočasno ugotavlja, da je treba nadaljevati z raziskavami o tem, katera sredstva bi morali uporabiti za izboljšanje nadzora skrbnega poslovanja EIB, bodisi da gre za uporabo lastnih sredstev bodisi sredstev, ki so ji dodeljena iz proračuna Unije;

***

23. naroči svojemu predsedniku, naj to resolucijo posreduje Svetu, Komisiji in EIB.

[1] Sprejeta besedila, P5_TA(2004)0371.

--------------------------------------------------